Slovenský hajčiarik

Slovenský hajčiarik je psie plemeno, neuznané FCI u ktorého aktuálne prebieha revitalizácia a záchrana tohto jedinečného slovenského plemena, ktoré sa používa dodnes ako ovčiarsky pes na salašoch.

 Vzhľad 
Slovenský hajčiarik je zatiaľ neuznané malé plemeno psa ľahkej stavby tela s živým temperamentom a atletickou postavou, prispôsobené aj náročným horským podmienkam.

Má stredne dlhú, mierne zvlnenú srsť, ktorá ho chráni pred chladom. Typické sú strapcovité chumáče srsti na ušiach a mierne guľatá hlava, čo mu dodáva roztomilý vzhľad.

Šteňatá pripomínajú plyšového medvedíka, čím si získavajú srdcia majiteľov. Hajčiarik je inteligentný, učenlivý a verný, ideálny ako ovčiarsky pes, ale aj ako rodinný pes, alebo spoločník pre aktívnych ľudí.

 Povaha 
Slovenský hajčiarik je inteligentný, učenlivý a prítulný pes bez známok tvrdohlavosti. Svojmu pánovi je lojálny, no k cudzím môže byť odmeraný. Vyniká pohyblivosťou, živým temperamentom a rýchlymi reakciami, často sprevádzanými tenkým štekotom. Je vždy v strehu, pracuje s nadšením a vytrvalosťou. K hospodárskym zvieratám je mimo pracovného času tolerantný.

 História 
Malé ovčiarske psy sa na slovenských salašoch vyskytovali už od dávnych čias. Na salašoch sa vyskytoval hajčiarik, alebo aj hajčiar už minimálne od 18. storočia. Slovenský hajčiarik patrí medzi pôvodné a najmenšie pracovné ovčiarske plemená na Slovensku. Jeho domovom sú horské, podhorské aj nížinné oblasti na juhu a severe krajiny, kde sa využíva najmä na prácu s ovcami, menej často aj s hovädzím dobytkom. V minulosti bol rozšírený aj na Morave v Česku, kam bol dovezený.

Starostlivosť
Hoci slovenský hajčiarik nie je plemeno náchylné na genetické ochorenia, ako každý pes, aj on má svoje nároky na starostlivosť. Pravidelná kontrola zdravotného stavu je základom – oči by mali byť jasné a čisté, uši bez výrazných nečistôt.

Jeho dlhá srsť, hoci má samočistiacu schopnosť, si občas vyžaduje prečesanie a úpravu. Dôležité je aj vhodné prostredie na odpočinok, ktoré psa ochráni pred vlhkosťou, prievanom a nepriaznivým počasím.

Keďže ide o pracovné plemeno s vysokým energetickým výdajom, treba dbať na kvalitnú výživu. Strava by mala byť bohatá na proteíny, vitamíny a minerály. Vo všeobecnosti je však slovenský hajčiarik nenáročné a odolné plemeno, ktoré nevyžaduje špecifický prístup

Pasenie
Štýl pasenia slovenského hajčiarika je špecifický pre toto plemeno. Najlepšie sa hodí na prácu s ovcami a kozami, prípadne aj s jahňatami, pri ktorých je obozretný. Možno ho však využiť aj pri pasení dobytka.

Vzhľadom na členitý horský terén, v ktorom sa toto plemeno vyvíjalo, sa pri práci spolieha najmä na štekot, ktorým ovce vyháňa z lesného porastu. Je mimoriadne mrštný, pozorný a vždy reaguje na povely svojho majiteľa. Jeho spôsob práce patrí k tradičným pastierskym metódam. Slovenský hajčiarik je veľmi učenlivý a rozhodný, pričom tvrdohlavosť mu nie je vlastná.

Výchova
Slovenský hajčiarik je inteligentné plemeno, ktoré sa rýchlo učí a silno fixuje na svojho majiteľa. Pri výchove je dôležitá dôslednosť, včasná socializácia a pravidelný kontakt s hospodárskymi zvieratami. Ak sa mu venuje dostatok času, dokáže zvládať aj náročnejšie úlohy s ľahkosťou.

Toto plemeno potrebuje dostatok pohybu – ocení dlhé prechádzky, pri ktorých môže sprevádzať svojho majiteľa aj bez vodítka, alebo pravidelné pracovné využitie. Výchova by mala byť harmonická a dôsledná, aby sa naplno rozvinul jeho potenciál ako pracovného aj spoločníckeho psa.

Gaéria

Referencie

Externé odkazy
 Klub chovateľov Slovenských hajčiarikov
 Pocast o Slovenskom Hajčiarikovi

Kategória:Ovčiarske psy
Kategória:Plemená psov zo Slovenska